Komisjoni otsus,

6. oktoober 1994,

mis käsitleb värske sealiha, sealihatoodete, elussigade, seasperma ja seaembrüote importi Šveitsist ühendusse ning millega muudetakse otsuseid 81/526/EMÜ, 91/449/EMÜ, 92/460/EMÜ ja 93/199/EMÜ

(EMPs kohaldatav tekst)

(94/667/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 12. detsembri 1972. aasta direktiivi 72/462/EMÜ tervishoiu- ja veterinaarinspektsiooni probleemide kohta veiste, lammaste ja kitsede ning sigade, värske liha ja lihatoodete impordil kolmandatest riikidest, [1] viimati muudetud määrusega (EMÜ) nr 1601/92, [2] eriti selle artikleid 6, 11, 15, 16, 21a ja 22,

võttes arvesse nõukogu 15. juuli 1991. aasta direktiivi 91/496/EMÜ, millega sätestatakse kolmandatest riikidest ühendusse toodavate loomade veterinaarkontrolli korralduse põhimõtted ja muudetakse direktiive 89/662/EMÜ, 90/425/EMÜ ja 90/675/EMÜ, [3] viimati muudetud otsusega 92/438/EMÜ, [4] eriti selle artikli 18 lõiget 7,

võttes arvesse nõukogu 10. detsembri 1990. aasta direktiivi 90/675/EMÜ, milles sätestatakse kolmandatest riikidest ühendusse toodavate toodete veterinaarkontrolli korralduse põhimõtted, [5] viimati muudetud direktiiviga 92/118/EMÜ, [6] eriti selle artikli 19 lõiget 7,

ning arvestades, et:

loomatervishoiu nõuded ja veterinaarsertifikaadid värske liha importimiseks Šveitsist on kehtestatud komisjoni otsusega 81/526/EMÜ, [7] viimati muudetud otsusega 93/504/EMÜ [8];

veterinaarsertifikaadi näidis lihatoodete importimiseks Šveitsist on kehtestatud komisjoni otsusega 91/449/EMÜ, [9] viimati muudetud otsusega 94/453/EÜ [10];

loomatervishoiunõuded ja veterinaarsertifikaadid koduveiste ja kodusigade importimiseks Šveitsist on kehtestatud komisjoni otsusega 92/460/EÜ, [11] viimati muudetud otsusega 93/504/EMÜ;

loomatervishoiunõuded ja veterinaarsertifikaadi näidis seasperma importimiseks kolmandatest riikidest, sh Šveitsist, on kehtestatud komisjoni otsusega 93/199/EMÜ, [12] viimati muudetud otsusega 94/453/EÜ;

sigade katku puhangute tõttu on komisjon vastu võtnud otsuse 93/504/EMÜ, mis käsitleb värske sealiha, sealihatoodete, elussigade ning seasperma ja embrüote ühendusse importimist ning millega Šveits on jaotatud piirkondadeks, et võimaldada kodusigade, seasperma ja embrüote, värske sealiha ning sealihatoodete importi Šveitsist, välja arvatud Berni kantoni haldusüksustest Trubschachen, Trub, Langnau, Eggiwil, Signau ja Lauperswil ning Luzerni kantoni haldusüksustest Escholzmatt ja Marbach;

Šveitsi veterinaarteenistustelt on saadud kõnealuste haldusüksuste kohta epidemioloogilist lisateavet, millest nähtub, et olukord sigade katku osas on olulisel määral paranenud;

nüüd on võimalik lubada kodusigade, seasperma ja embrüote, värske sealiha ning sealihatoodete importi kogu Šveitsi territooriumilt;

otsuseid 81/526/EMÜ, 91/449/EMÜ, 92/460/EMÜ ja 93/199/EMÜ on vaja vastavalt muuta ning otsus 93/504/EMÜ kehtetuks tunnistada;

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsuse 81/526/EMÜ A lisa muudetakse järgmiselt.

1. Sõnade "Ekspordiriik: Šveits" järel sulgudes olevad sõnad jäetakse välja.

2. IV jao punki 1 alapunktis a sõnade "Šveitsi territoorium" järel sulgudes olevad sõnad jäetakse välja.

Artikkel 2

Otsust 91/449/EMÜ muudetakse järgmiselt.

1. A lisa II osas sõna "Šveits" järel sulgudes olevad sõnad jäetakse välja.

2. D lisa II osast jäetakse välja sõna "Šveits".

Artikkel 3

Otsust 92/460/EMÜ muudetakse järgmiselt.

1. C ja D lisas sõnade "Ekspordiriik: Šveits" järel sulgudes olevad sõnad jäetakse välja.

2. C ja D lisa V jao punktis 1 jäetakse välja sõna "Šveits" järel sulgudes olevad sõnad.

Artikkel 4

Otsuse 93/199/EMÜ lisa 2. osast jäetakse välja sõna "Šveits" järel sulgudes olevad sõnad.

Artikkel 5

Otsus 93/504/EMÜ tunnistatakse kehtetuks.

Artikkel 6

Käesolevat otsust kohaldatakse alates 10. päevast pärast selle teatavaks tegemist liikmesriikidele.

Artikkel 7

Käesolev otsus on adresseeritud liikmesriikidele.

Brüssel, 6. oktoober 1994

Komisjoni nimel

komisjoni liige

René Steichen

[1] EÜT L 302, 31.12.1972, lk 28.

[2] EÜT L 173, 27.6.1992, lk 13.

[3] EÜT L 268, 24.9.1991, lk 56.

[4] EÜT L 243, 25.8.1992, lk 27.

[5] EÜT L 373, 31.12.1990, lk 1.

[6] EÜT L 62, 15.3.1993, lk 49.

[7] EÜT L 196, 18.7.1981, lk 19.

[8] EÜT L 236, 21.9.1993, lk 16.

[9] EÜT L 240, 29.8.1991, lk 28.

[10] EÜT L 187, 22.7.1994, lk 11.

[11] EÜT L 261, 7.12.1992, lk 1.

[12] EÜT L 86, 6.4.1993, lk 43.

--------------------------------------------------